b'\n_START_ARTICLE_\nZobna zalivka\n_START_PARAGRAPH_\nZobna zalivka ali plomba je trajno polnilo kavitete na zobu. Zalivka nadomesti manjkajo\xc4\x8de zobno tkivo zaradi zobne gnilobe, obrabe ali po\xc5\xa1kodbe. Poznamo direktne in indirektne zobne zalivke. Direktne zalivke zobozdravnik izdela neposredno v ordinaciji (npr. amalgamska, kompozitna zalivka), indirektne pa izdelajo v zobotehni\xc4\x8dnem laboratoriju po predhodnem odtisu pripravljene kavitete (ulite zalivke oziroma inleji, onleji in zobne luske).\n_START_SECTION_\nMateriali\n_START_PARAGRAPH_\nObstaja veliko \xc5\xa1tevilo materialov za izdelavo zalivk, najpogostej\xc5\xa1a pa sta amalgam in kompozit. Amalgam je material, ki se uporablja \xc5\xbee ve\xc4\x8d kot 150 let. Je zmes \xc5\xbeivega srebra (50\xc2\xa0%) in drugih kovin (srebro, baker, cink). Njegove prednosti so trdnost, obstojnost in dober stik materiala z zobnimi tkivi. Njegovi slabosti pa sta neestetski videz in predvsem izplavljanje \xc5\xbeivega srebra v telo. \xc5\xbde dolgo se omenja morebitna \xc5\xa1kodljivost \xc5\xbeivega srebra iz amalgamskih zalivk, vendar po zadnjih ugotovitvah za to ni dokazov.'